Ohjelmatukijärjestöjen kokous 15.8.2019 klo 13-15

# Muistio

Paikka: KIOS, Lintulahdenkatu 10

Osallistujat: Kim Remitz (KIOS, pj), Anette Gothoni (Suomen World Vision, pj), Juha-Erkki Mäntyniemi (Fingo), Katri Leino-Nzau (Suomen Lähetysseura), Leena Kumpulainen (Pakolaisapu), Lauri Peltonen (Taksvärkki), Anne Haverinen (Fida), Piritta Rikkonen (Kirkon Ulkomaanapu), Hanna Klinge (CMI), Juha Vauhkonen (SASK), Robert Salin (Solidaarisuus), Tanja Pirinen (WWF Suomi), Hanna Matinpuro (Siemenpuu), Rilli Lappalainen (Fingo), Tupuna Mäntysaari (Pelastakaa Lapset), Eeva Ervamaa (Plan International), Krista Brandt (SPR), Anja Malm (Vammaiskumppanuus), Outi Hannula (Fingo), Niina Tenhio (Fingo, sihteeri)

Kokous avattiin ja lisättiin agendalle päivitys LaVa-työryhmän kuulumisia ja järjestöjen kuuleminen koskien humanitaarisen avun linjausta.

## 1. Ministeri Skinnarin tapaaminen

Anette Gothoni kertasi lyhyesti ohjelmatukijärjestöjen tapaamisen päähuomiot (tapaamisen muistio jaettu ohjelmatukijärjestöille sähköpostitse). Hallitusohjelman arvot ovat tärkeitä ministerille, linkitys turvallisuus-, kehitys- ja kauppapolitiikan välillä. Suomi haluaa olla kokoaan suurempi, kumppanuudet ja dialogi tärkeitä. Kumppanuusfoorumien järjestämistä jatketaan, mahdollisesti kuitenkin 2020 yhdessä kaikkien järjestöjen kanssa. Ministeriin saa olla yhteydessä ja kertoa järjestöjen kuulumisia. Afrikka-strategiaa tullaan edistämään keväällä 2020: teemoina ilmastonmuutos, koulutus, tasa-arvo (SRHR) ja nexus-ajattelu. Erityisesti vammaiset ja haavoittuvat ryhmät. Yli vaalikausien ulottuva, politiikkajohdonmukainen strategia tavoitteena. Valmisteilla uusi ohjelmatuen lisähaku yhteensä 22 miljoonaa euroa vuosille 2020-2021, josta lisätietoa syyskuun puolivälin tienoilla. Lisäksi rahoitusmekanismeista ja järjestöjen ja yritysten yhteistyöstä sekä kehitysyhteistyö-rauhantyö-humanitaarinen apu -jatkumosta keskustelua.

Alustusta seurasi lyhyt keskustelu. Ministeri puhui lisäksi globaalikasvatuksesta (”globaalikoulutuksesta”), häntä henkilökohtaisesti ihmetyttää mitkä ovat globaalikasvatuksen tavoitteet ja määritelmä. Neljä uutta suurlähetystöä avataan, ensimmäisenä Bagdad. Ministerin tavoitteena päästä pois hankeajattelusta konseptiajatteluun, tämä on hyvä tarttumapinta järjestöille herättää yhteys ministerin kanssa keskustellessa. Afrikka-strategian painotus tulee olemaan kokonaisvaltaisuudessa, kehitysyhteistyö pieni osa koko pakettia, maahanmuutto ja turvallisuuskysymykset tulevat kenties keskiöön.

## 2. Afrikka-strategia

Hallitusohjelmaan kirjattu Afrikka-strategia on tilaisuus ohjelmatukijärjestöille miettiä ja pohtia yhdessä hyvissä ajoin, miten tuoda esiin järjestöjen asiantuntijuutta, kun keskustelu alkaa keväällä 2020.

Ulkoministeriö on tilannut Afrikan megatrendeistä selvityksiä, alustavien tulosten esittelytilaisuudessa keskustelussa nostettiin esiin kansalaisyhteiskunnan tila ja voima ja mahdollisuudet, jotka jäivät liian vähälle huomiolle raporttiluonnoksissa. Kutsu ei ollut tavoittanut kaikkia, sähköpostilistojen kautta levisi tieto, mutta tilaisuus täyttyi nopeasti, eivätkä kaikki mahtuneet.

Yksi tavoite ohjelmatukijärjestöille olisi kannustaa, että vetovastuu menee ulkoministeriön alueosaston (ALI) ulkopuolelle, valtioneuvoston kanslia olisi oikeampi taho koordinoimaan hallinnon rajat ylittävää Afrikka-strategiaa. EU:ssa käydään parhaillaan Post-Cotonou neuvotteluita, mikä on kiinnostava mahdollisuus. Afrikan megatrendejä selvittäneet tutkijat joutuivat toimimaan kiireessä, tästä huolimatta ihan hyvä avaus järjestöille olla aktiivisia ja osoittaa kiinnostusta ja asiantuntijuutta. Fingo voi koordinoida järjestöjen työtä Afrikka-strategian prosessissa, pienilläkin järjestöillä on paljon spesifiä osaamista. Fingon vetovastuu sai kannatusta. Ohjelmatukijärjestöillä ja kehitysjärjestöillä on ulkoministeriötä täydentävää Afrikka-kokemusta. Skinnari viittasi paljon pohjoismaiseen yhteistyöhön, tästä hän tulee varmaan myös ottamaan paljon tietoja ja mielipiteitä.

Hallitusohjelma on niin yksityiskohtainen, että se on kuin pieni kehityspoliittinen ohjelma. On täysin auki, tuleeko kepo-päivitystä ja missä muodossa. Kepo on kehityspolitiikan näkökulmasta painavampi kuin Afrikka-strategia, mutta kepo-prosessia ei ole vielä suunniteltu, ministerin erityisavustajiin voi olla yhteydessä. Tavoitteena on, että Afrikka-strategia valmistuu 2020 vuoden loppuun mennessä. Huomionarvoista, että kepo-keskustelua ei käyty lainkaan ministerin tapaamisessa. Skinnari mainitsi, että Afrikka-strategiaa tullaan tekemään ”korkealla tasolla”, mahdollinen on myös pienempi valmisteluryhmä. Tämänkin vuoksi on hyvä, jos Fingo ottaa vetovastuun ja siten pääsee mahdollisesti vaikuttamaan paremmin ja tuomaan järjestöjen ääntä. Olisi hyvä, jos ohjelmatukijärjestöt miettivät jo ennen vuodenvaihdetta strategian mahdollista sisältöä.

**Ehdotettiin, että Fingo ottaa vetovastuun ja järjestää erillisen tilaisuuden Afrikka-strategian pohtimiseksi. Kokousmuistion liitteeksi lisätään Afrikan megatrendit -raporttiluonnokset.**

## 3. Ohjelmatuen uudistus ja lisärahoitus

Skinnarin tapaamisessa kuulosti siltä, että ministeri olisi jo keskustellut kesän aikana jonkin järjestön kanssa, kyse voi kuitenkin olla vain huonosta sanavalinnasta. Ohjelmatukijärjestöillä ei kuitenkaan ole lisätietoa summista. Suurin osa ohjelmatukijärjestöjen edustajista ymmärsi, että 11 miljoonaa olisi tulossa vain ohjelmatukijärjestöille.

## 4. Ohjelmatuki-instrumentin uudistus

Fingolla on ollut suunnitelmia tehdä järjestöille kysely rahoitusinstrumentteja koskien, jotta järjestöjen kokemuksia voitaisiin koota yhteen. Olisi hyvä haastaa ministeriötä, onko ot-tuen uudistus todella tarpeen ja toisaalta saada lisätietoa, millaisia uudistuksia ulkoministeriö kaavailee. Jossain vaiheessa on puhuttu, että tuki voitaisiin avata myös ulkomaisille järjestöille tai yrityksille, mutta jäi epäselväksi, onko asia ministeriössä vireillä. Moninaisuuden turvaamiseksi järjestöjen kannattaa lobata, että tukihaku rajataan kotimaisille järjestöille. Suomalainen lisäarvo on edelleen tärkeä kriteeri myöntää kehitysrahoitusta. Ulkoministeriöllä on painetta vähentää hallinnollista taakkaa, haetaan isompia kokonaisuuksia.

Kaikki kumppanuusjärjestöt eivät vanhassa järjestelmässä täyttäneet laatukriteerejä. Ohjelmatukijärjestöjen rahoituksen tae on laatu, täytyy pitää huolta siitä, että pelisäännöt ovat reilut ja läpinäkyvät ja perustuvat tulosten mittaamiseen. Koko valtionapujärjestelmää uudistetaan, ulkoministeriö on jo myöhässä tästä. Yhtenevät hakukriteerit, mahdollisesti yksi hakujärjestelmä – tämä tulee vaikuttamaan kaikkiin rahoitusinstrumentteihin myös muissa ministeriöissä. On tärkeää miettiä kantoja myös yritysrahoituksen ja innovaatiorahoituksen osalta, miten kokonaisuus toimii mahdollisimman saumattomasti.

Täytyy miettiä aikataulua, jotta voisimme esittää ideoita koko instrumenttijärjestelmän kehittämiseksi, kuten osallistuminen kahdenväliseen yhteistyöhön. Puheenjohtajat voisivat olla yhteydessä ulkoministeriöön (KEO-30) ja kysyä aikataulusta. Ulkoministeriöiden maastrategioiden arviointiprosessi on meneillään, ja oli osa viiden hauraan maan maastrategia-arviointia, kuinka ulkoministeriö voisi tehokkaammin kanavoida tukea hauraissa maissa. Syksyn 2019 aikana kerätään aineistoa ja evaluaation on tarkoitus olla valmis keväällä 2020.

CSO-evaluaatioiden yhteydessä kerättiin mahdollisesti järjestöjen näkemyksiä ohjelmatuesta, sieltä voisi ottaa ohjelmatuen kehittämisideat ilman erillistä kyselyä. Fingon rooliin kuuluu myös ottaa mukaan ohjelmatukijärjestelmän ulkopuolisten järjestöjen näkökulma.

**Päätettiin, että Fingo kerää kehittämisideoita uudella kyselyllä, tavoitteena kerätä konkreettisia ideoita, joita esittää ulkoministeriölle CSO-evaluaation pohjalta. OT-puheenjohtajat selvittävät Riina-Riikalta (KEO-30) instrumenttiuudistuksen aikataulua ja suunnitelmia.**

## 5. KPTn tulevaisuus

Toimikunnan olemassaolosta on virkamiesvalmistelussa asetus, jonka tavoitteena on selkeyttää KPT:n roolia, tähän saakka KPT:n perustana on ollut hallituksen tahdonvarainen nimitys. KPT:n keskeinen tehtävä on kehityspolitiikan vaikuttavuuden varmistaminen ja vuoropuhelun varmistaminen, kaikki eduskuntapuolueet ovat mukana nykyisessä KPT:ssä. 16.8. järjestetään konsultin (FIANT) kutsuma tilaisuus, jonne OT-puheenjohtajat menevät edustamaan ohjelmatukijärjestöjä. Kysymykset on jaettu etukäteen KPT:n jäsenille, nyt toiveena on saada näkemyksiä järjestöiltä. On ollut yksi ohjelmatukijärjestöjen edustaja henkilökohtaisessa kapasiteetissa, keväällä 2019 keskusteltiin kiertävän edustuksen mahdollisuudesta.

Ohjelmatukijärjestöjen keskustelussa todettiin, että järjestöillä on hyvä olla aktiivinen edustus KPT:ssä ja että tiedonjaon täytyy toimia edustajan ja järjestöjen välillä. Jatkuvuus auttaa hahmottamaan dynamiikkaa ja luottamusta, tämän vuoksi edustusta ei pitäisi kytkeä lyhyeen ohjelmatukijärjestöjen puheenjohtajuuteen, sillä KPT:llä on vain viisi täysistuntoa kalenterivuodessa. Jos KPT tulee keskittymään temaattisesti, tällöin ohjelmatukijärjestöjen edustaja voisi olla tiettyyn teemaan perehtynyt järjestö.

Tämä istuva KPT on ensimmäinen, missä ohjelmatukijärjestöillä on paikka, tämä ei ollut automaatio. Tällä kaudella on temaattisesti merkittyjä paikkoja, kuten rauhanjärjestöjen paikka, ja SPR:n paikka. Asetusprosessi on antaa mahdollisuuden myös laajentaa näkökulmaa, esimerkiksi ottaa rauha ja turvallisuus mukaan kehityspolitiikan lisäksi. Suomalainen poliittinen keskustelu on äärimmäisen keskittynyttä Suomeen, ja järjestöillä on valtavan arvokasta osaamista, asiantuntijuutta ja globaalin etelän tuntemusta.

**Päätettiin, että puheenjohtajat raportoivat keskustelusta ohjelmatukijärjestöille.**

## 6. Suomen EU-puheenjohtajuuskausi

Keskustelun tavoitteena oli käydä lyhyt kierros, mitä tapahtumia järjestöt ovat järjestämässä osana EU-puheenjohtajuuskautta, ja mitä yhteistyön mahdollisuuksia olisi.

CMI: Brysselissä järjestettäviin tilaisuuksiin on jo Tuija Talvitie osallistunut, Geneva Peace Week Genevessä marraskuussa, osa EU puheenjohtajuuskauden toimintaa.

Solidaarisuus: Seksuaalioikeuksiin liittyvää toimintaa suunnitteilla. Tavoitteena saada EU huomioimaan SRHR paremmin ja ottamaan esimerkiksi rahoituksessa seksuaalioikeudet keskiöön.

Abilis: Ulkoministeriön yksiköiden kanssa lokakuun viimeisellä viikolla Kaukasuksen maissa (Armenia, Azerbaidzan, Georgia) vammaisteemainen seminaari, missä kiertävä suurlähettiläs ja ulkoministeriön edustajat ja Abiliksen kautta vammaissektorin puhujia. Inklusiivinen opetus mm. teemana.

Fingo: EU-puheenjohtajuuskausiohjelma Fingon koordinoima, kuuden maan yhteistyö. Suomen kaudella näkyviä yleisötapahtumia ei niin paljon, vaan teemalobbaamisia, on jo oltu komission työryhmissä kuultavana. Kehityspolitiikan putkessa EU:n rahoituskehys, tasa-arvoasiat, Post-Cotonou-neuvottelut. Lisäksi halutaan nostaa keskusteluun hyvinvoinnin mittaamisen keinot (Beyond Growth-konferenssi, kutsutilaisuus ja aamupäivän yleisötapahtuma siitä miten media käsittelee taloutta, yhteistyössä VNK:n kanssa), ja globaali kansalaiskasvatus aiheena seuraavalla viikolla toivottavasti OKM:n kanssa yhteistyössä, tavoitteena nostaa globaalin kansalaiskasvatuksen roolia EU:ssa. YK:n kestävän kehityksen seurantakokous New Yorkissa oli heinäkuussa, EU raportoi ensimmäistä kertaa ja Suomen järjestämässä sivutapahtumassa globaali kansalaiskasvatus oli keskiössä. UNGA syyskuussa, SDG huippukokous, tavoitteena nostaa kestävää kehitystä. Rahoituskehyksen ympärillä tullaan järjestämään jotain mahdollisesti Brysselissä. Tuetaan ihmisoikeusjärjestöjä, jotka järjestävät elokuun loppupuolella ihmisoikeuspuolustajista 29.8. oman tapahtuman. Eriarvoistumiseen liittyvät neuvoston päätelmät, 27.8. valmistelukokous Fingossa.

World Vision: Heinäkuussa järjestettiin CODEV-paneelikeskustelu seksuaali- ja lisääntymisterveyskeskustelu, johon World Vision osallistui.

Amnesty ja KIOS tuovat muutamia ihmisoikeuspuolustajia Suomeen, jotka myös puhuvat ulkoministerikokouksessa. Elokuun viimeisellä viikolla myös eurooppalaisten ulkoministeriöiden ihmisoikeusyksiköiden kokous, tässä yhteydessä KIOSin ulkomainen vieras puhujana.

## 7. Muut esille tulevat asiat

## Humanitaarisen avun linjauksen uudistus

Ulkoministeriö on uudistamassa humanitaarisen avun linjausta, ensimmäinen luonnos on lähetetty ECHO-statuksen omaaville suomalaisille järjestöille kommenteille. Rahoitusohjeistuksesta oli keväällä työpaja. Fingossa on huoli, että humanitaarista apua tekee moni muukin järjestö kuin ECHO-statuksen omaavat järjestöt. Jatkumo mainitaan linjauksessa, mutta vaarana on, ettei linjaus keskustele kehityspoliittisten linjausten kanssa. Linjauspaperi on ihan hyvä, mutta kommentointiaika oli lyhyt.

Keskustelussa ohjelmatukijärjestöt totesivat, että ulkoministeriön sisällä yhteistyö eri yksiköiden välillä on liian vähäistä. Osa järjestöistä on ollut tietoisia prosessista, ja tiiviisti yhteydessä ulkoministeriön humanitaarisen avun yksikön kanssa. Linjaus on hyvin tekninen, järjestelmää ja rahoitusta ja sääntöjä painotetaan, ei huomioi suojelun tarpeessa olevia ja konkretiaa puuttuu. Jatkumo ja käteisapu oli molemmat mainittu, ja monivuotisuus, järjestöt nostaneet esiin lastensuojelun kriiseissä.

**Päätettiin, että humanitaarista työtä koordinoivat järjestöt koordinoivat kommentit keskenään.**

## Fingon tuki ohjelmatukijärjestöille

Fingon toiminnanjohtaja Juha-Erkki Mäntyniemi halusi kuulla ohjelmatukijärjestöiltä, miten katto- ja yhteistyöjärjestö voi paremmin tukea ohjelmatukijärjestöjä, kun toisaalta jäseninä on myös paljon järjestöjä, jotka eivät ole ohjelmatuen piirissä. Kattojärjestön paikan pohdinta on myös sisäisen keskustelun keskiössä. Kyse ei ole rahoituksen turvaamisesta, vaan toimijuuden määritelmästä. Toisaalta tarpeen pohtia, mikä yhdistää ohjelmatukijärjestöjä rahoitusinstrumentin lisäksi. Ministeri Skinnarin tapaaminen on hyvä esimerkki, missä omaa toimintaa täytyy myydä ja toisaalta olisi tärkeää puhua yhteisellä äänellä moninaisuuden tärkeydestä ja demokratiasta.

Keskustelussa todettiin, että ohjelmatukijärjestöjä yhdistää ihmisten ja yhteisöjen ääni, kansalaisyhteiskunta, ja tämän äänen esiin tuominen on kaikkien järjestöjen tärkein tehtävä. Poliittisen vaikuttamistyön tulee olla keskeistä Fingon toiminnassa jatkossakin. Rahoitusinstrumentin ei pidä antaa sisäisesti ohjata Fingoa, kattojärjestöllä on paljon laajempi rooli. Ministeriö on laittanut kaikki samaan pakettiin, tästä tulee sisällöllisiä ja toiminnallisia haasteita. On tärkeää, että nämä haasteet on huomattu.

Hanketukijärjestöissä on suuria järjestöjä, joilla on pieni kehitysyhteistyötoiminta, ja toisaalta suuria kehitysyhteistyötoimijoita. Myös ohjelmatukijärjestöt hyötyvät laajan kansalaisyhteiskunnan olemassaolosta, ja yksi Fingon tehtävä puolustaa hanketukea ja tarjota ulkoministeriölle vaihtoehtoja järjestöjen moninaisuuden säilyttämiseksi. Järjestökentän supistuminen on pelottavaa ja rahoitukselle tulee jatkuvasti lisäehtoja. Skinnari puhui kovasti arvopohjaisesta hallituksesta, hän toivottavasti vie tällaisia asioita eteenpäin.

Fingon palveluista myös koulutuksia ja tapaamisia arvostetaan, nämä tuovat myös ohjelmatukijärjestöjä yhteen pohtimaan tärkeitä laatukysymyksiä. Fingon koordinaatiorooli ulkoministeriön delegaatioiden osalta on hyödyllinen, humanitaarisen avun osalta UM on ollut suoraan yhteydessä, UNGA osalta voisi Fingo koordinoida ja miettiä, miten tämän voisi avata järjestöille.

## LaVa-työryhmä

Siirretään seuraavaan kokoukseen.

## Seuraava kokous

**Päätettiin järjestää seuraava kokous syyskuun loppupuolella, kun ohjelmatuen lisähausta tulee lisätietoa. Sähköpostilistan päivittämiseksi muutostoiveet lähetettävä Paula Lounasheimolle, paula.lounasheimo@fingo.fi.**

Kokous päättyi klo 15:15.